Ελλάδα: Η ΝΔ πρώτο κόμμα στις βουλευτικές εκλογές της Κυριακής
σήμερα η εντολή σχηματισμού κυβέρνησης από τον Πρόεδρο της Δημοκρατίας
«Ο ελληνικός λαός ψήφισε σήμερα την ευρωπαϊκή πορεία της Ελλάδας και την παραμονή μας στο ευρώ», δήλωσε ο αρχηγός της Νέας Δημοκρατίας, Αντώνης Σαμαράς, από το Ζάππειο μετά την ανακοίνωση του εκλογικού αποτελέσματος που έφερε την ΝΔ πρώτο κόμμα. Ο κ. Σαμαράς, απηύθυνε κάλεσμα προς όλους για τη συγκρότηση κυβέρνησης εθνικής σωτηρίας, στέλνοντας ταυτόχρονα μήνυμα στο εξωτερικό ότι «θα σεβαστούμε τις υπογραφές και τις υποχρεώσεις της χώρας». Στο επίκεντρο της παγκόσμιας ενημέρωσης βρέθηκε την Κυριακή η Ελλάδα με τα μεγάλα διεθνή ειδησεογραφικά πρακτορεία και ραδιοτηλεοτπτικά μέσα να έχουν εκτενή ρεπορτάζ από 625 δημοσιογράφους που ήρθαν στην χώρα για την διεξαγωγή των ελληνικών εκλογών, με απευθείας συνδέσεις, αλλά και άμεση ενημέρωση μέσω των ιστοσελίδων. Για εκλογικά αποτελέσματα στην «κόψη του ξυραφιού» και σκηνικό πολιτικής αστάθειας στην Ελλάδα έκαναν αρχικά λόγο τα διεθνή Μέσα Μαζικής Ενημέρωσης, αμέσως μετά την ανακοίνωση των πρώτων exit poll, που έφερναν την ΝΔ και τον ΣΥΡΙΖΑ σε απόλυτη σχεδόν ισοψηφία και με κομμένη την ανάσα περίμεναν στην Ευρώπη τα αποτελέσματα της επικράτειας. Γύρω στις 10 μ.μ. είχε αρχίσει να ξεκαθαρίζει το τοπίο και η διαφορά των 2,5 περίπου μονάδων μεταξύ των δύο κομμάτων έφερε και τις δηλώσεις των αρχηγών τους. «Θα είμαστε παρόντες στις εξελίξεις από τη θέση της αξιωματικής αντιπολίτευσης» τόνισε ο πρόεδρος της ΚΟ του ΣΥΡΙΖΑ, Αλέξης Τσίπρας και πρόσθεσε: «Σε κάθε περίπτωση τα μέτρα λιτότητας και εκποίησης του δημόσιου πλούτου δεν μπορούν να προχωρήσουν. Η ΝΔ δεν μπορεί να προχωρά ερήμην του λαού». Ο κ. Τσίπρας που τηλεφώνησε στον κ. Σαμαρά για να τον συγχαρεί είπε ήδη όχι στον Πρόεδρο της ΝΔ για συγκυβέρνηση. Στην ανάγκη συγκρότησης μιας κυβέρνησης εθνικής συνευθύνης, με την ευρύτερη δυνατή στήριξη που θα της παρέχει η συμμετοχή της ΝΔ, του ΣΥΡΙΖΑ, του ΠΑΣΟΚ και της ΔΗΜΑΡ, επέμεινε στην δήλωσή του ο Πρόεδρος του ΠΑΣΟΚ, Ευάγγελος Βενιζέλος, ενώ ο Φώτης Κουβέλης της ΔΗΜΑΡ, με σταθερό το ποσοστό του γύρω στα 6,2%, τόνισε ότι «δόθηκε εντολή από το λαό για κυβέρνηση συνεργασίας και παραμονή στο Ευρώ. Χρειάζονται όμως φερέγγυα πρόσωπα για να κυβερνήσουν». Στη νέα Βουλή συμμετέχουν επτά κόμματα, ενώ το ποσοστό των κομμάτων που μένουν εκτός Βουλής είναι μειωμένο σε σχέση με τις εκλογές της 6ης Μαϊου, και διαμορφώνεται στο 4%. Σύμφωνα με την καθιερωμένη διαδικασία ο Πρόεδρος του πρώτου κόμματος της ΝΔ, Αντώνης Σαμαράς, θα πάρει σήμερα από τον Πρόεδρο της Δημοκρατίας την εντολή σχηματισμού κυβέρνησης και θα δούμε ποια θα είναι τα κόμματα που θα ανταποκριθούν στην πρόκληση του και στο «η Ελλάδα πρέπει να κυβερνηθεί …και θα κυβερνηθεί».